51. ΠΡΟΕΔΡΙΚΟΝ ΔΙΑΤΑΓΜΑ υπ' αριθ. 178 της 15/20 Μαρτ. 1976 (ΦΕΚ Α' 65) Περί επαναφοράς εις λειτουργίαν Σχολείων Εκκλησιαστικής Εκπαιδεύσεως και μετατροπής αυτών εις Μέσα Εκκλησιαστικά Φροντιστήρια. Έχοντες υπ' όψει: 1.Τα άρθρ. 1 παρ. 4 και 8 παρ. 1 του Ν.Δ. 876/1971 "περί υπαγωγής της Δημοσίας Εκκλησιαστικής Εκπαιδεύσεως εις την Εκκλησίαν της Ελλάδος και άλλων τινών συναφών διατάξεων". 2.Την υπ' αριθ. 77341/9.7.1971 απόφασιν του Υπουργού Εθνικής Παιδείας και Θρησκευμάτων (ΦΕΚ 584/23.7.1971 τ. Β') "περί καθορισμού των Σχολείων εις α εφαρμόζονται αι διατάξεις του Ν.Δ. 876/1971". 3.Την γνώμην της Ιεράς Συνόδου της Εκκλησίας της Ελλάδος διατυπωθείσαν εν τω πρακτικώ της συνεδρίας υπ' αριθ. 71/21.10.1975. 4.Την υπ' αριθ. 31/14.11.1975 γνωμοδότησιν του Ανωτάτου Εκπαιδευτικού Συμβουλίου εν περιωρισμένη συνθέσει, και 5.Την υπ' αριθ. 37/29 Ιαν. 1976 γνωμοδότησιν του Συμβουλίου της Επικρατείας, προτάσει του Ημετέρου επί της Εθνικής Παιδείας και Θρησκευμάτων Υπουργού, αποφασίζομεν : Άρθρ.1.-1.Επαναφέρονται εις λειτουργίαν τα Ανώτερα Εκκλησιαστικά Φροντιστήρια Πατρών, Καλαμάτας, Βόλου και Κατερίνης και αι Εκκλησιαστικαί Σχολαί Κορίνθου και Αγίας Αναστασίας, ων η λειτουργία ανεστάλη δια του υπ' αριθ. 487/1971 Β.Δ/τος (ΦΕΚ 146/1971 τ. Α') (ανωτ. αριθ. 33) και μετατρέπονται τα Σχολεία ταύτα από του Σχολικού έτους 1975-1976 εις Μέσα Εκκλησιαστικά Φροντιστήρια τριετούς φοιτήσεως. 2.Εις την πρώτην τάξιν των ως άνω Μέσων Εκκλησιαστικών Φροντιστηρίων γίνονται δεκτοί προς φοίτησιν κατόπιν εισιτηρίων εξετάσεων οι συμπληρώσαντες το 16ον έτος της ηλικίας των και έχοντες απολυτήριον Δημοτικού Σχολείου. 3.Οι έχοντες ενδεικτικόν προαγωγής της Α' προς την Β' τάξιν εξαταξίου Γυμνασίου δύνανται να εγγραφώσιν, άνευ εξετάσεων εις την Β' τάξιν των εν λόγω Μέσων Εκκλησιαστικών Φροντιστηρίων, εφ' όσον έχουν συμπληρώσει το 17ον έτος της ηλικίας των. "4.Οι εγγραφόμενοι εις τα εν λόγω φροντιστήρια δύνανται, συντρεχόντων και των κανονικώς απαιτουμένων προσόντων, να χειροτονώνται άμα τη εγγραφή των εφημέριοι, κατασσόμενοι εις την Δ' μισθολογικήν Κατηγορίαν". Η παρ. 4 αντικατεστάθη ως άνω δια της παρ. 1 του άρθρ. 3 Π.Δ. 541/1976 (κατωτ. αριθ. 54) Βλ. και παρ. 2 του αυτού άρθρ. 3. Άρθρ.2.-1.Το πτυχίον των Μέσων Εκκλησιαστικών Φροντιστηρίων παρέχει τα εξής δικαιώματα : α)εκλογής εις εφημεριακάς θέσεις,, συντρεχόντων και των κανονικώς απαιτουμένων προσόντων, και  β)εγγραφής εις την Δ' (τετάρτην) τάξιν των Μέσων επταταξίων Ιερατικών Σχολών άνευ εξετάσεων.  2.Οι πτυχιούχοι των ως άνω Μέσων Εκκλησιαστικών Φροντιστηρίων χειροτονούμενοι εφημέριοι κατατάσσονται εις την Γ' μισθολογικήν Κατηγορίαν. Άρθρ.3.-1.Τα των εισαγωγικών εξετάσεων, της εγγραφής και φοιτήσεως των σπουδαστών εις τα Μέσα Εκκλησιαστικά Φροντιστήρια, τα των απουσιών, των ποινών, των προαγωγικών και απολυτηρίων εξετάσεων αυτών, ρυθμίζονται κατά τας διατάξεις του Ν.Δ. 876/1971 (ανωτ. αριθ. 28) και του Ν.Δ. 87/1974 (ανωτ. σελ. 40,31). 2.Κατά τας αυτάς εν τη προηγουμένη παραγράφω διατάξεις ορισθήσονται τα εις τα Μέσα Εκκλησιαστικά Φροντιστήρια διδαχθησόμενα μαθήματα, το αναλυτικόν και ωρολόγιον πρόγραμμα αυτών και τα χρησιμοποιηθησόμενα διδακτικά βιβλία. Εις τον αυτόν επί της Εθνικής Παιδείας και Θρησκευμάτων Υπουργόν, ανατίθεμεν την δημοσίευσιν και εκτέλεσιν του παρόντος Π.Δ/τος. 